Η Ένωση και ο αρχηγός της, Πέτρος Μάνταλος, θα πορευτούν μαζί για ακόμη 4,5 χρόνια, καθώς ο διεθνής μέσος έβαλε την υπογραφή του στην πρόωρη επέκταση του συμβολαίου του.

Η διοίκηση της ΑΕΚ και ο Μάνταλος είχαν ξεκινήσει τις συζητήσεις για την ανανέωση του υπάρχοντος συμβολαίου του (που έληγε το καλοκαίρι του 2019) πριν από τον τραυματισμό του και οι δύο πλευρές είχαν φτάσει κοντά σε συμφωνία. Έπειτα από το ισχυρό πλήγμα που δέχθηκαν αμφότεροι με τη ρήξη χιαστών που υπέστη, ο Δημήτρης Μελισσανίδης έδωσε εντολή η μικρή διαφορά που υπήρχε να καλυφθεί... υπέρ του ποδοσφαιριστή και να τελειώσει το θέμα.

Έτσι και έγινε. Όπως είχατε διαβάσει στο SDNΑ, στις νέες επαφές που ακολούθησαν με τον μάνατζερ του ποδοσφαιριστή κατέστη σαφές ότι ήταν θέμα χρόνου να πέσουν οι υπογραφές. Κάτι που συνέβη, με τον ποδοσφαιριστή να δένει το ποδοσφαιρικό του μέλλον με την ΑΕΚ για επιπλέον τρία χρόνια (μέχρι το καλοκαίρι του 2022), υπογράφοντας νέο συμβόλαιο που έχει συνολική διάρκεια 4,5 χρόνια από σήμερα.

Οι πληροφορίες αναφέρουν ότι με την συγκεκριμένη συμφωνία οι απολαβές του αρχηγού της ΑΕΚ σχεδόν θα διπλασιαστούν, αφού το νέο του συμβόλαιο θα του αποφέρει περίπου 600.000 ευρώ κάθε χρόνο. Και ταυτόχρονα η Ένωση εξασφαλίζει ότι δεσμεύει τον σημαντικότερο ποδοσφαιριστή της με ένα πολυετές συμβόλαιο, που δείχνει και την πρόθεσή της να «ακουμπήσει» πάνω του τα επόμενα χρόνια.

Yπέγραψε νέο συμβόλαιο με την ΑΕΚ ο Πέτρος Μάνταλος και με το περιβραχιόνιο στο χέρι θα την οδηγήσει στο νέο της γήπεδο. Σε λίγο η επίσημη ανακοίνωση. #captain2022 #giapantaedo Gepostet von AEK FC / ΠΑΕ ΑΕΚ am Donnerstag, 16. November 2017

Η επίσημη ανακοίνωση της επέκτασης του συμβολαίου του Πέτρου Μάνταλου: Η ΠΑΕ ΑΕΚ ανακοινώνει την υπογραφή νέου συμβολαίου συνεργασίας με τον αρχηγό μας, Πέτρο Μάνταλο, μέχρι το καλοκαίρι του 2022. Περιμένουμε, πλέον, τον ηγέτη της ομάδας μας γρήγορα κοντά μας, σιδερένιο και δυνατό, με το περιβραχιόνιο στο χέρι προκειμένου να την οδηγήσει στο νέο μας γήπεδο και στην κατάκτηση όλων των αγωνιστικών στόχων της.

Ο Πέτρος Μάνταλος μεταγράφηκε από την Ξάνθη στην ΑΕΚ το καλοκαίρι του 2014 και ηγήθηκε της προσπάθειας για την επιστροφή της ομάδας μας στη Super League. Ως αρχηγός την οδήγησε ένα χρόνο μετά στον τελικό του Κυπέλλου κόντρα στον Ολυμπιακό, σηκώνοντας το τρόπαιο στο ΟΑΚΑ. Έχει αγωνιστεί με την ΑΕΚ σε 84 αγώνες πρωταθλήματος με 20 γκολ, σε 23 αγώνες Κυπέλλου με 7 τέρματα και σε 9 αγώνες στην Ευρώπη, σκοράροντας το ένα από τα δυο γκολ της εφετινής εκτός έδρας νίκης στην Κροατία επί της Ριέκα.

Ο Πέτρος Μάνταλος θα κάνει δηλώσεις στους δημοσιογράφους για το συμβόλαιο ζωής, που υπέγραψε με την ομάδα μας, στις πέντε το απόγευμα στην αίθουσα «Γιάννης Ξενάκης» στα γραφεία της ΠΑΕ ΑΕΚ.